Tanzaniese nasionale krieketspan

Die **Tanzaniese nasionale krieketspan** (Engels: *Tanzania national cricket team*; Swahili: *Timu ya kriketi ya Tanzanina*), met die bynaam “The Cows”, is die nasionale krieketspan wat Tanzanië in internasionale krieket verteenwoordig. Krieket word in Tanzanië deur die Tanzaniese Krieketvereniging (*TCA*, van Engels: *Tanzania Cricket Association*; Swahili: *Shirikisho la Kriketi Tanzania*) beheer. Tanzanië is sedert 2001 ’n assosiaatlid van die Internasionale Krieketraad (IKR). Saam met Nigerië is Tanzanië tradisioneel een van die ontluikende nasionale Afrikakrieketspanne na die toetslande Suid-Afrika en Zimbabwe, asook die gevestigde assosiaatlede Kenia, Namibië en Uganda.

Krieket in die huidige Tanzanië is in 1914 vir die eerste keer op die eiland Zanzibar deur Britse matrose gespeel en ná die Britse oorname van die vastelandse Tanganjika het krieket ook daar begin versprei. Hulle het egter eers van die vroeë 1950’s af gereeld teen ander spanne begin speel en gereeld reekse teen die plaaslike mededingers Kenia en Uganda beslis. Van 1966 af het Tanzanië spelers beskikbaar gestel vir die gesamentlike Oos-Afrikaanse span wat in 1989 die Oos- en Sentraal-Afrikaanse span geword het.

In April 2018 het die IKR besluit om aan al sy lede volle T20I-status toe te ken. Vervolgens word al die T20I-wedstryde wat Tanzanië ná 1 Januarie 2019 teen ander IKR-lede speel as ’n volle T20I erken. Tanzanië is tans (Maart 2026) 34ste op die Twintig20-wêreldranglys.

## Beheerliggaam 
Die Tanzaniese Krieketvereniging (Engels: *Tanzania Cricket Association*, TCA; Swahili: *Shirikisho la Kriketi Tanzania*) is in 1961 gestig as die Tanganjikaanse Krieketvereniging (Engels: *Tanganyika Cricket Association*, TCA; Swahili: *Shirikisho la Kriketi Tanganyika*) gestig en verantwoordelik vir die reël van krieket in Tanzanië. In 2001 het hulle as ’n assosiaatlid by die Internasionale Krieketraad (IKR) aangesluit. In dieselfde jaar het hulle by die Afrikakrieketvereniging (*Africa Cricket Association*, “ACA”) aangesluit.

Die Tanzaniese Krieketvereniging bestuur al die Tanzanië-verteenwoordigende nasionale spanne, insluitende die mans, vroue en jeug. Hulle is ook verantwoordelik vir die bestuur en organisasie van T20I-reekse teen ander spanne, en die reël van internasionale wedstryde tuis. Daarbenewens is die TCA verantwoordelik vir inkomsteverkryging deur die verkoop van kaartjies, borgskappe en uitsaairegte, veral in verband met die Tanzaniese span.

Kinders en jongmense word reeds op skool aan krieket bekend gestel en na gelang van hul belangstelling en talent begin hulle met hul afrigting. Net soos ander krieketlande beskik Tanzanië oor ’n o/19-nasionale span wat aan die o/19-krieketwêreldbeker deelneem.

## Geskiedenis 
### Beginjare 
In die huidige Tanzanië is krieket vir die eerste keer deur matrose en bemanningslede van die Britse Vloot op die eiland Zanzibar gespeel. Ná die Britse oorname van Tanganjika in 1919 as ’n Volkebondmandaat het die spel ook op die vasteland begin vestig.

Aan die begin was krieket veral langs die kus en op die eiland Zanzibar gevestig met vername ontwikkelinge in Dar-es-Salaam. Die bevolking van die Indiese subkontinent het die spel spoedig opgeneem en hulle het teen die 1930’s die meeste spelers gestel, met ’n aansienlike Europese minderheid. Later in dieselfde jaar het ’n saamgestelde Oos-Afrikaanse span Rhodesië gehuisves. In 1951 het ’n Tanganjikaanse span vir die eerste keer in ’n driehoekige toernooi teen Kenia en Uganda gespeel. Een jaar later is Tanganjika deur Uganda met vyf paaltjies geklop.

Oos-Afrika se volgende gedokumenteerde wedstryd was in 1956 teen ’n besoekende Pakistanse span. Onder die kapteinskap van Denis Dawson (die broer van die Suid-Afrikaanse toetsspeler Ossie Dawson) het die Oos-Afrikane die driedaagse wedstryd met agt paaltjies verloor. In die volgende jaar is die Oos-Afrikane deur die besoekende Sunder-krieketklub met nege paaltjies verslaan. In 1958 het ’n Suid-Afrikaanse span met spelers van ’n nie-Europese herkoms na die streek getoer en een wedstryd teen Oos-Afrika in Nairobi gespeel. Onder hul kaptein Malcolm Ronaldson, ’n voormalige eersterangse speler vir die Oostelike Provinsie, is Oos-Afrika in dié wedstryd deur die Suid-Afrikane met sewe paaltjies verslaan. In 1961 is die Tanzaniese beheerliggaam onder die naam Tanganjikaanse Krieketvereniging (Engels: *Tanganyika Cricket Association*, TCA; Swahili: *Shirikisho la Kriketi Tanganyika*) gestig. Dié wedstryd word veral onthou vir ’n vinnige honderdtal deur Basil D'Oliveira in die Statebondspan se tweede beurt. In die tweede wedstryd in Oktober, ook in Nairobi, het die Statebondspan Oos-Afrika met 118 lopies geklop. Die besoekende Marylebone-krieketklub (MKK) het in 1963/64 drie wedstryde in Uganda gespeel, een in Tanganjika en sewe in Kenia. Een van dié wedstryde teen die Oos-Afrikaanse span in Kampala het die MKK met ’n beurt en 71 lopies gewen. In 1966 het Oos-Afrika by die Internasionale Krieketkonferensie (IKK; nou Internasionale Krieketraad, IKR) as ’n assosiaatlid aangesluit. In dieselfde jaar het Zambië by die jaarlikse toernooi aangesluit, wat daarmee ’n vierhoekige toernooi geword het. In Augustus 1967 het die besoekende Indiërs teen Uganda met ses paaltjies en een driedaagse eersterangse wedstryd teen Oos-Afrika met agt paaltjies gewen. In 1968 het ’n internasionale span van Engelse eersterangse spelers in ’n driedaagse wedstryd teen Oos-Afrika in Nairobi onbeslis gespeel.

In Junie en Julie 1972 het Oos-Afrika Engeland vir 18 wedstryde teen plaaslike spanne besoek en ’n oorwinning oor Noord-Wallis aangeteken. Geen van dié wedstryde het eersterangse status geniet nie. Die MKK het in 1973/74 weer Oos-Afrika besoek. In Desember 1973 het hulle twee wedstryde in Zambië gespeel, gevolg deur nog twee in Tanzanië en toe vier in Kenia. Hul enigste wedstryd teen die volle Oos-Afrikaanse span, wat oor eersterangse status beskik het, is deur die MKK met 237 lopies gewen.

Oos-Afrika is genooi om aan die eerste Krieketwêreldbeker 1975 deel te neem. Hulle was naas Sri Lanka een van twee nietoetspanne wat vir dié toernooi genooi is. Kenia het die helfte van die span se 14 spelers gestel. Voor dié toernooi is die span se deelname egter bevraagteken, nadat Tanzanië gedreig het sy spelers te verbied om na Engeland te toer in protes teen die Britse en Ierse Leeus-rugbyspan se toer na Suid-Afrika onder apartheid in 1974. Die insluiting van Oos-Afrika is as ’n belangrike stap vir die toernooi beskou, aangesien die deelname van ’n Afrikaspan as nodig geag is om van dit ’n ware wêreldbekertoernooi te maak. Die twee sterkste krieketlande in Afrika, Suid-Afrika en Rhodesië, het hul spelers op grond van ras gekeur en is uitgesluit as deel van die sportboikot teen Suid-Afrika, waarvolgens Oos-Afrika as Afrikaverteenwoordiger deelgeneem het. Ná opwarmingswedstryde teen Somerset, Wallis, Glamorgan en verskeie ander klubspanne, het hulle in die eerste rondte teen Engeland, Indië en Nieu-Seeland gespeel, maar al drie sy wedstryde verloor. Die krieketwêreldbekertoernooi is opgevolg deur ’n eersterangse wedstryd teen Sri Lanka op die County Ground in Taunton.

In 1978 het die Minor Counties Krieketvereniging Kenia besoek vir sewe wedstryde, waaronder twee teen Oos-Afrika. Die eerste wedstryd met 60 boulbeurte het die Minor Counties met agt paaltjies gewen. ’n Beplande driedaagse wedstryd is afgelas sonder dat ’n bal geboul is. Oos-Afrika het aan die IKR-trofeë in 1979, 1982 en 1986 deelgeneem, maar hulle kon nie vir die krieketwêreldbekertoernooie in 1979, 1983 en 1987 kwalifiseer nie.

Die jaarlikse toernooi teen Kenia en Tanganjika is voortgesit, hoewel Kenia in 1981 van die Oos-Afrikaanse span weggebreek het en voorts deur sy eie nasionale span verteenwoordig is. In 1966 is die driehoekige toernooi in ’n vierhoekige omskep, nadat Zambië aangesluit het. Tot in 1980 kon Tanzanië dié toernooi slegs een keer wen. Dié nuwe span was ’n gesamentlike span van Malawi, Tanzanië, Uganda en Zambië, en hulle het in 1990 vir die eerste keer aan die IKR-trofee deelgeneem, en daarna in 1994, 1997 en 2001, maar hulle kon nie vir die krieketwêreldbekertoernooie in 1992, 1996, 1999 en 2003 kwalifiseer nie.

### Eerste jare van die nasionale span 
duimnael|Die Tanganjikaanse krieketspan nadat hulle die driehoekige toernooi teen Kenia en Uganda in die vroeë 1960’s gewen het
Die geografiese afstand tussen Tanganjika en ander lande van die Groot Mere van Afrika het tot gevolg gehad dat die eerste internasionale wedstryd eers in 1951 gespeel is, toe Tanganjika met ’n beurt teen Kenia verloor het. Ongereelde wedstryde teen Kenia en Uganda is dwarsdeur die 1950’s gespeel

Ander, meer afgeleë teenstanders het ook na Tanganjika begin toer, waaronder die Marylebone-krieketklub (MKK) in 1957 en 1963 in 1958 ’n Suid-Afrikaanse nie-Europese span (wat ook teen Zanzibar gespeel het) en in 1964 ’n Pakistan International Airlines-span.

### Agteruitgang 
Ná die nasionalisering van baie besighede in die 1970’s het baie Indiërs en Britte die land begin verlaat. Krieketspelers soos John Solanky, wat vir Glamorgan gespel het, was onder diegene wat die land verlaat het, waarna die krieketvlakke agteruitgegaan het.

Tydens die Afrikakrieketvereniging-kampioenskap 2004, wat as ’n kwalifisering vir die IKR-trofee 2005 gedien het, het Tanzanië verbeter, hoewel hulle dié toernooi steeds laaste afgesluit het, maar Zambië in die laaste wedstryd kon klop. Twee jaar later het die Tanzaniërs nog beter gevaar, toe hulle afdeling twee van die Wêreldkrieketliga Afrikastreek gewen het. Daarmee het Tanzanië vir afdeling drie van die Wêreldkrieketliga 2007 in Darwin gekwalifiseer. Tanzanië het dié toernooi in die sesde plek beëindig, nadat hulle ’n uitspeelwedstryd teen Hongkong verloor het, waarmee hulle na afdeling vier gerelegeer is.

In 2008 het Tanzanië die Wêreldkrieketliga se afdeling vier gehuisves. Hulle het dié toernooi in die vierde plek afgesluit, waarmee die span vir die daaropvolgende toernooi in dié afdeling aangebly het. Dit is in 2010 in Italië beslis, waar hulle weer in die vierde plek geëindig en daarmee in die Wêreldkrieketliga 2012 weer in dié afdeling vier gespeel het.

## Sien ook 
## Verwysings 
## Eksterne skakels 
*  Amptelike webwerf van die Tanzaniese Krieketvereniging
*  Tanzanië op ESPNcricinfo
*  Tanzanië by die IKR